
Raport
privind rezultatul acţiunilor de control pentru verificarea respectarii legislației în domeniul aditivilor alimentari destinati consumului uman


	În conformitate cu Planul naţional de acţiuni tematice de control în sănătate publică  pe anul 2026, atribuţiile Ministerului Sănătăţii în domeniul aditivilor alimentari și tinând cont de  adresa Institutului Național de Sănătate Publică nr. 19462/07.11.2025, anexată prezentei, referitoare la realizarea în cadrul Programului național de sănătate publică - “MONITORIZAREA CONSUMULUI DE ADITIVILOR ALIMENTARI” a activității de prelevare de probe, Inspecţia Sanitară de Stat din cadrul Ministerului Sănătăţii a dispus organizarea în perioada 01.07.2026- 30.07.2026 a acţiunii tematice de control  pentru verificarea respectării legislației în domeniul aditivilor alimentari destinați consumului uman.

Acţiunile de control au avut in vedere, în principal verificarea respectării prevederilor următoarelor acte normative:
· Ordinului nr. 438/295/2002 pentru aprobarea Normelor privind aditivii alimentari destinaţi utilizării în produsele alimentare pentru consum uman;
· Regulamentului (CE) nr. 1333/2008 al Parlamentului European si al Consiliului din 16 decembrie 2008 privind aditivii alimentari
· Regulamentului (UE) nr. 1129/2011 al Comisiei din 11 noiembrie 2011 de modificare a anexei II la Regulamentul (CE) nr. 1333/2008 al Parlamentului European și al Consiliului prin stabilirea unei liste a Uniunii a aditivilor alimentari;
· Regulamentului  (UE) nr. 625/2017 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, cu modificările și completările ulterioare,
· Hotărârii Guvernului nr. 355/2007 privind supravegherea lucrătorilor.

      Controalele au avut ca obiectiv verificarea cerinţelor privind conformitatea aditivilor alimentari, etichetarea acestora, existenţa fișelor tehnice, buletinelor de analiză/rapoartelor de încercare privind criteriile de puritate, condiţiile de utilizare a aditivilor alimentari, precum şi modul de dozare a acestora, la utilizatori.

     Din centralizarea rapoartelor de control ale inspectorilor sanitari din cadrul Direcțiilor de Sănătate Publică a reieșit că, în perioada menționată pentru desfășurarea acțiunilor de control, au fost efectuate 731 de controale, astfel:
· la producători de alimente din categoriile de alimente specificate în metodologie – 56 de controale;
· la producători de aditivi alimentari – 10 controale;
· la utilizatori de aditivi alimentari – 552 de controale;
· la importatori/distribuitori de aditivi alimentari – 113 controale;
· la retaileri – 26 de controale.
Pentru neconformitățile constatate au fost aplicate un număr de 94 de sancțiuni contravenționale, dintre care:
· 48 de avertismente;
· 46 de amenzi contravenționale, în valoare totală de 185.900 lei.
A fost retrasă de la utilizare o cantitate de 218 kg de aditivi alimentari și 3 litri de aditivi alimentari, pentru nerespectarea reglementărilor în vigoare în domeniul aditivilor alimentari. De exemplu, DSP Satu Mare a retras de la comercializare 215 kg de aditivi alimentari cu termen de valabilitate expirat, iar DSP Galați a retras 3 litri de aditivi alimentari neconformi.

Din centralizarea datelor și din rapoartele de control efectuate a reieșit faptul că, la nivel național, au fost constatate următoarele:

Conform Metodologiei Institutului Național de Sănătate Publică, au fost prelevate 129 de probe pentru determinarea cantitativă a grupului de aditivi alimentari „E 220-228 Dioxid de sulf – Sulfiți”, din categoria de produse alimentare:
· sucuri de fructe/legume;
· gemuri, jeleuri și marmelade și alte produse similare.
Până la data prezentei, nu au fost raportate rezultatele buletinelor de analiză ale probelor prelevate.

În ceea ce privește modul de dozare a aditivilor alimentari, au fost efectuate la utilizatorii de aditivi alimentari un număr de 883 de controale. Dozarea se efectua corespunzător la 881 de producători care utilizau aditivi, conform rețetarului, prin cântărire cu cântar electronic, cu excepția a doi utilizatori de aditivi alimentari, în cazul cărora dozarea aditivilor alimentari/coloranților utilizați la prepararea produselor acestora se efectua necorespunzător (DSP Argeș – 1 și DSP București – 1).
De exemplu, pe eticheta  colorantului alimentar roșu „Cremolinea” E124 Ponceau 4R Roșu Coșenilă A, era menționat faptul dozarea se face în funcție de nuanța dorită, doza maxim admisă fiind de  1 g/kg. La momentul controlului nu a putut fi pusa la dispozitia inspectorilor sanitari, reteta produsului finit,  fiind aplicată o sancțiune contravențională persoanei responsabile pentru dozarea necorespunzătoare a coloranților alimentari, conform H.G. nr. 857/2011, art. 47 lit. a), în valoare de 2.500 lei, și a fost scoasă din consum cantitatea de 1,5 l de colorant alimentar cu termen de valabilitate expirat.

În ceea ce privește respectarea condițiilor de utilizare a aditivilor alimentari conform Regulamentului (UE) nr. 1333/2008, anexa II, au fost efectuate 790 de controale privind respectarea condițiilor de utilizare a aditivilor alimentari utilizați în industria alimentară, dintre care în 3 cazuri au fost constatate neconformități (DSP Argeș – 2, DSP București – 1).
De exemplu:
· într-o unitate a fost identificat produsul „Pastă aromatizantă pepene galben”, ambalat în recipient din plastic x 3,5 kg, care are în compoziție aditivul alimentar E202 (sorbat de potasiu), aditiv care nu este permis a fi utilizat la prepararea înghețatei, conform Regulamentului CE 1333/2008, cu modificările și completările ulterioare, anexa II, categoria de produse 03.
Pe eticheta produsului și în specificația de produs se menționează că produsul este destinat fabricării produselor alimentare și nu vânzării cu amănuntul sau consumului direct; destinat în industria alimentară: gelaterie-cofetărie.
De asemenea, pe eticheta produsului menționat mai sus și în specificația tehnică de produs nu se menționează cantitatea de aditiv E202 existentă în produs, ceea ce contravine prevederilor Regulamentului CE 1333/2008, cu modificările și completările ulterioare, art. 22 lit. g) (indicarea cantității maxime din fiecare element component sau grup de elemente componente supuse unei limitări cantitative în produsele alimentare și/sau informații corespunzătoare prezentate în mod clar și în termeni ușor de înțeles, permițând cumpărătorului să se conformeze prezentului regulament sau altor dispoziții de drept comunitar relevante; în cazul în care aceeași limitare cantitativă se aplică unui grup de elemente componente utilizate separat sau în combinație, procentajul combinat poate fi indicat printr-o singură cifră; limitarea cantitativă se exprimă fie numeric, fie conform principiului quantum satis), întrucât acest aditiv este supus unei limitări cantitative în produsele de cofetărie.
· la un utilizator s-a constatat că se utiliza premix cu termen de valabilitate expirat.
În ceea ce privește verificarea respectării legislației privind aditivii alimentari, au fost controlate 2.315 produse alimentare, dintre care 89 de produse au fost constatate ca fiind necorespunzătoare (DSP Sibiu – 73, etc.), după cum urmează:
· pe eticheta unui produs alimentar nu erau menționați toți aditivii conținuți în ingrediente, astfel cum prevede Regulamentul (UE) nr. 1169/2011 și nici informațiile suplimentare, conform anexei V din Regulamentul (CE) nr. 1333/2008, cu modificările și completările ulterioare (produsul conținea E102 și E129, aditivi care pot afecta negativ activitatea și atenția copiilor);
· pe eticheta produsului „Fasole cu sos de ceapă” era menționată sintagma „Fără conservanți”, afirmație nereală, întrucât în lista ingredientelor era menționat metabisulfitul de sodiu (conservant);
· pe eticheta unor produse alimentare nu era menționată, conform prevederilor Regulamentului (UE) nr. 1169/2011, cap. IV, secțiunea 1, art. 9, categoria care corespunde funcției aditivului utilizat, pentru următoarele produse: sirop de soc, sirop de mentă, sirop de soc și mentă, gem de caise și dulceață de trandafiri;
· etichetarea unor produse alimentare de panificație (cozonac), în care se adăuga premix de panificație, era incompletă, respectiv lipsea de pe etichetă categoria care corespunde funcției principale a premixului utilizat;
· etichetele unor produse alimentare finite care conțin aditivi alimentari (mousse cu fructe de pădure, prăjitura „Pădurea Neagră”, amandină) nu respectau prevederile Regulamentului (UE) nr. 1169/2011, respectiv aditivii alimentari utilizați în procesul tehnologic de fabricare a produselor de cofetărie-patiserie nu erau menționați pe etichetă.
Totodată, au fost identificate neconformități privind condițiile igienico-sanitare și condițiile de depozitare, după cum urmează:
· neefectuarea operațiunilor de curățenie și dezinfecție a locului de muncă, utilajelor, ustensilelor, suprafețelor de lucru și ambalajelor;
· nerespectarea regulilor de igienă individuală în timpul programului de lucru de către personalul din sectorul alimentar;
· neasigurarea igienei corespunzătoare a spațiilor;
· neamenajarea, în spațiile de producție, a chiuvetei pentru igiena mâinilor lucrătorilor;
· nedotarea unității cu materiale de curățenie și dezinfecție;
· neefectuarea controlului medical periodic cu frecvența prevăzută în H.G. nr. 355/2007;
· neasigurarea spațiilor necesare depozitării corespunzătoare a materiilor prime.
CONTROL  PRIVIND PRODUCĂTORII DE ADITIVI ALIMENTARI

La nivel national s-au identificat  producători alimentari și au fost efectuate 10 controale, după cum urmează:
1. DSP Arad a efectuat 1 control la un producător de premixuri de înghețată.
Producătorul de premixuri pentru înghețată verificat funcționează în baza declarației pe propria răspundere, având înregistrare la ORC cu cod CAEN 1089 – Fabricarea altor produse alimentare n.c.a. și Certificatul constatator al punctului de lucru nr. 66452/08.12.2022.
Au fost verificate condițiile igienico-sanitare, condițiile de depozitare pentru materia primă din care se fabrică prafurile de înghețată, precum și documentele care atestă proveniența lotului de aditivi, declarațiile de conformitate, rapoartele de încercări și buletinele de analiză.
Prafurile de înghețată se produc prin amestecarea materiilor prime achiziționate de la furnizori. Au fost verificate rețetele de fabricare, cantitățile utilizate din fiecare aditiv conținut în materia primă, precum și verificările metrologice ale cântarului utilizat pentru amestecul ingredientelor.
În procesul de producție se utilizează următoarele substanțe: Tartrazină E102 (poate afecta negativ activitatea și atenția copiilor), Carmoisine (Azorubină) E122, Brilliant Blue (Albastru briliant) E133, Guma Guar (gumă de guar) E412, Carboximetilceluloză E466, Acid citric E330, Polidextroză E1200, Acid acetic E260 și Esteri ai acidului acetic cu mono- și digliceridele acizilor grași E472a.
Aditivii verificați sunt corespunzător etichetați și utilizați în rețeta de fabricație, conform prevederilor Regulamentului (CE) nr. 1333/2008.
A fost verificat modul de preparare și rețetele pentru 7 premixuri de înghețată produse în unitate, fără a fi identificate neconformități.
2. DSP Bacău a efectuat 2 controale la producători de aditivi alimentari, după cum urmează:
· 1 producător de aditivi alimentari își desfășoară activitatea de producție sezonier, în lunile august–octombrie. În cadrul controlului s-au constatat următoarele:
· starea igienico-sanitară este corespunzătoare, incintele utilizate sunt curate și întreținute în bună stare, asigurând un spațiu suficient și adecvat;
· unitatea dispune de ustensile și materiale specifice pentru întreținerea igienică corespunzătoare (spălare și dezinfecție), depozitate corespunzător;
· substanțele dezinfectante folosite sunt avizate de Ministerul Sănătății, se află în termen de valabilitate și sunt disponibile în cantități suficiente;
· depozitarea produselor era corespunzătoare, acestea fiind păstrate în spații închise, uscate și răcoroase.
În cadrul controlului a fost verificat 1 aditiv alimentar – Dioxid de sulf soluție 5–6%, utilizat ca și conservant alimentar pentru industria vinului. Nu au fost constatate neconformități, fiind respectate prevederile Regulamentului (CE) nr. 1333/2008 privind cerințele generale de etichetare pentru aditivii alimentari.
· 1 producător de aditivi alimentari, la care s-a constatat că activitatea de producție este sistată, unitatea fiind în conservare.
La data controlului, condițiile igienico-sanitare erau corespunzătoare, incintele utilizate fiind curate și întreținute în bună stare, asigurând un spațiu suficient și adecvat. Unitatea dispunea de ustensile și materiale specifice pentru întreținerea igienică corespunzătoare (spălare și dezinfecție), depozitate corespunzător. Substanțele dezinfectante folosite erau avizate de Ministerul Sănătății, se aflau în termen de valabilitate și erau disponibile în cantități suficiente.
A fost verificat 1 aditiv alimentar – Clorură de calciu (E509). Nu au fost constatate neconformități. Aditivul alimentar este autorizat conform Regulamentului (UE) nr. 1129/2011 pentru utilizarea în produse alimentare, concentrația maximă specifică fiind „quantum satis”. Sunt respectate prevederile Regulamentului (CE) nr. 1333/2008 privind cerințele generale de etichetare pentru aditivii alimentari.
3. DSP Mureș a efectuat 2 controale la producători autohtoni de aditivi alimentari, după cum urmează:
· 1 control la un producător de amestecuri de condimente si aditivi pentru industria alimentară. În unitate se ambalează condimente cu origine din UE și țări terțe și se prepară amestecuri de condimente și aditivi pentru industria alimentară.
În urma controlului au fost constatate următoarele:
Condițiile de depozitare a materiilor prime și a produselor finite sunt corespunzătoare. Sunt asigurate două spații separate, dotate cu rafturi și grătare, ventilate și monitorizate din punct de vedere al temperaturii și umidității.
Fiecare produs importat este însoțit de buletine de analiză pentru următorii parametri: fizico-chimici, organoleptici și microbiologici.
Sunt întocmite fișe de prezentare a produsului – specificații de produs.
Nu au fost aplicate sancțiuni.
Nu au fost interzise/retrase produse de la comercializare.
· 1 control la o unitate care  prelucreaza coloranți alimentari, din pudră în gel sau lichid, precum și reambalarea, după porționare la diferite gramaje, a aromelor și a cuverturii de ciocolată de diferite tipuri. Totodată, în unitate se produc pastă de zahăr și decorațiuni din zahăr.
În urma controlului s-au constatat următoarele:
· spațiile de depozitare a materiei prime, spațiile de producție și prelucrare, precum și spațiile pentru ambalarea și păstrarea produselor finite sunt corespunzătoare;
· pentru produsele finite există buletine de analiză microbiologică – determinarea Enterobacteriaceae, drojdiilor și mucegaiurilor – rezultatele fiind corespunzătoare.
Au fost controlate 2 produse alimentare - Fondant (pastă de zahăr),  cu conținut de aditivi  in care nu au fost constatate neconformitati.
Lista ingredientelor se regăsește atât pe etichetă, cât și pe fișa tehnică a produselor 
Aditivii alimentari menționați sunt permiși a fi utilizați la categoria de produse de cofetărie, conform Regulamentului (CE) nr. 1333/2008, cu modificările și completările ulterioare;
· cantitățile de aditivi alimentari se regăsesc în foaia de fabricație și se încadrează în limitele admise conform Regulamentului (UE) nr. 1333/2008;
· se monitorizează cantitatea de aditivi eliberată din depozit pentru a intra în procesul de fabricație, prin fișe de gestiune și fișa de fabricație;
· pentru dozare există 1 balanță analitică și 4 cântare electronice, verificate anual din punct de vedere metrologic.
Produsele sunt etichetate corespunzător, eticheta conținând:
· numele și indicația numerică a aditivilor;
· condițiile de depozitare;
· datele de identificare ale producătorului;
· numărul lotului;
· data-limită de consum;
· avertismentul: „poate afecta negativ activitatea copiilor și atenția acestora”.
De asemenea, a fost controlat si un aditiv alimentar- Colorant alimentar sub formă de gel, Verde lime, destinat colorării marțipanului, fondantului, frișcăi, cremelor etc., cantitate netă 30 g.
Produsul este destinat uzului profesional și nu se consumă ca atare.
Lista ingredientelor se regăsește atât pe etichetă, cât și pe fișa tehnică a produsului: substanțe suport: glicol (E422), propilen glicol (E1520), dioxid de siliciu (E551), coloranți: Galben de chinolină (E104), Albastru briliant FCF (E133).
Modul de dozare este menționat astfel: pentru decorațiuni, învelișuri, umpluturi și sosuri – maximum 0,5 g/kg.
Produsul este etichetat corespunzător, eticheta conținând:
· numele și indicația numerică a aditivilor;
· condițiile de depozitare;
· datele de identificare ale producătorului;
· numărul lotului;
· data-limită de consum;
· modul de dozare: decorațiuni, învelișuri, umpluturi, sosuri – maximum 0,5 g/kg.
Nu au fost constatate neconformitati si nu au fost aplicate sancțiuni contraventionale..

4. DSP Sibiu a efectuat 2 controale la producători de aditivi alimentari și premixuri alimentare, după cum urmează:

· La 1 producător de aditivi alimentari  si arome alimentare, s-au constatat următoarele:
Unitatea funcționează în baza declarației pe propria răspundere și a notificării certificarea conformității, condițiile igienico-sanitare sunt corespunzătoare, unitatea are ca obiect de activitate fabricarea de arome de fum, agenți  de rumenire, condimente, mixuri,potențiatori de gust. 
Au fost verificați 4 aditivi alimentari utilizați în industria alimentară ca potențiatori de gust, însoțiți de fișa tehnică a produsului, declarația de conformitate, certificate de calitate, buletine de analiză și rapoarte de încercări. Au fost verificate etichetele produselor destinate utilizării ca materie primă în industria alimentară. A fost controlat modul de dozare, condițiile de utilizare a  aditivilor   precum și eticheta, respectiv:
Pe eticheta produselor este specificată mențiunea “nu este destinat vânzării cu amănuntul’’, etichetare corespunzătoare conform prevederilor Regulamentului UE 1169/2011; sunt respectate prevederile Regulamentului (CE) nr.1333/2008 și aditivii conținuți se regăsesc în Anexa II din Regulamentul UE 1129/2011 de modificare a anexei II la Reg. (CE) nr. 1333/2008 prin stabilirea unei liste a Uniunii a aditivilor alimentari – cu modificările ulterioare.

· La 1 fabrică de  premixuri alimentare au fost constatate următoarele:
 Unitatea funcționează în baza declarației pe propria răspundere, condițiile igienico-sanitare corespunzătoare. Se produc premixuri pentru producătorii din industria alimentară. 
Au fost verificați 4 aditivi alimentari utilizați ca materie primă pentru producția de premixuri, care sunt însoțiți de facturi, declarații de conformitate, certificate de calitate, buletine de analiză și rapoarte de încercări. A fost verificată etichetarea unui număr de 14 tipuri de premixuri produse în unitate, care sunt destinate utilizării ca materie primă în produsele de cofetărie/patiserie. 
Toate produsele finite sunt însoțite de certificat de conformitate în care este specificat conținutul de aditivi. Au fost controlate modul de dozare, condițiile de utilizare a celor 4 tipuri de aditivi utilizați precum și etichetarea premixurilor în care se introduc, fără a se identifica neconformităti.

5. DSP Galați a efectuat 1 control la un producător  de sare cu nitrit,  obtinuta prin amestecarea sării neiodate cu nitrit de sodiu într-o proporție de 0,5%. 
S-a efectuat un control conform competențelor, în urma căruia s-au constatat următoarele:
Producția se desfășoară la punctul de lucru în incinta unei hale construită din cărămidă și beton. 
Condițiile igienico-sanitare de depozitare pentru materia primă și produsul finit sunt corespunzătoare.
Nitritul de sodiu este depozitat și păstrat într-un spațiu special destinat acestui scop. Manipularea și dozarea acestuia se face de către o persoană instruită în acest scop.
Produsul finit este paletizat și depozitat înainte de livrare, într-o magazie.

6. DSP Bihor  a efectuat 1 control la un producător de aditivi alimentari, in care au fost verificate urmatoarele produse:
·  Aromă nucă lichidă 4,8 l - conține E1519 alcool benzilic și E1520 propilen glicolul, produs ce se utilizeaza  în laboratoarele de patiserie,
·  Aromă rom lichidă 5,1 l - conţine E1520 propilen glicolul, produs utilizat în laboratoarele de patiserie.
Pe ambalajul acestora se regăsesc instrucțiunile de folosire, precum și cantitatea netă.
[bookmark: _Hlk204584313]Cantitățile utilizate se încadrează în limitele admise și fiecare aditiv se regăsește în rețetarul de fabricație. Există cântar electronic și se dozează conform instrucțiunilor producătorului. Aditivii alimentari utilizați prezintă buletine de analiză microbiologica și declarație de conformitate.
7. DSP Vrancea a efectuat 1 control la o unitate al cărei obiect de activitate constă în fabricarea de produse zaharoase solide și lichide, precum și a coloranților alimentari.
În cadrul controlului au fost constatate următoarele:
Activitatea se desfășoară într-o clădire cu parter, care dispune de următoarele circuite funcționale:
· spațiu pentru recepția materiei prime;
· depozit pentru materia primă;
· spațiu de producție;
· spațiu pentru lotizarea produsului finit;
· spațiu pentru depozitarea produsului finit;
· laborator;
· spațiu pentru depozitarea materialelor și prelucrarea sanitară a ustensilelor utilizate pentru curățenie;
· spațiu vestiar-filtru pentru personal;
· spațiu pentru depozitarea ambalajelor din carton/hârtie/plastic.
Produsele finite (coloranți alimentari galben, albastru și roșu) se obțin printr-un proces initial de omogenizare la rece, urmat de încălzire controlată la 60⁰C pentru încorporarea siropului de glucoză și de un tratament termic la 95⁰C pentru gelatinizare/gelifiere și stabilizare. Procesul tehnologic are ca scop obținerea unei mase omogene, stabile din punct de vedere fizico-chimic și microbiologic.
	Dozarea și ambalarea: dozarea gravimetrică/volumetrică în ambalaje conforme. Recipientele (tub laminat ABL) cu cantitatea netă de 100 g sunt însoțite de declarații de conformitate și buletine de analize privind migrarea de componenți.
	Etichetele produselor sunt corespunzatoare, pe acestea fiind mentionate:  lotul, data fabricației, termenul de valabilitate, producătorul, ingredientele, dozajul, condițiile de depozitare, cantitatea netă.
	Unitatea detine pentru produse fișe tehnice, fișe tehnologice, rapoarte de încercări și declarații de conformitate pentru produsele finite.
	La nivelul unității au fost implementate procedurile bazate pe principiile HACCP privind analiza și controlul pericolelor biologice, fizice și chimice de la faza de producție, la achiziționarea și manipularea materiilor prime, până la procesarea și distribuția produsului finit.
	Utilajele folosite în procesul tehnologic sunt confecționate din inox, ușor de curățat și dezinfectat și care nu afectează proprietățile fizico-chimice si organoleptice ale alimentelor cu care intră în contact.  
	Unitatea este racordată la sistemul central de alimentare cu apă potabilă a localității. Apa este verificată din punct de vedere fizico - chimic și microbiologic prin analize de laborator, rezultatele acestora încadrându-se în prevederile O.G. nr. 7/2023.
	Colectarea apelor uzate și tehnologice se face prin rețeaua de canalizare a localității.
	Există în dotare produse biocide avizate de MS (TP 2, TP 4), detergenți de uz alimentar, materiale și ustensile specifice efectuării operațiunilor de curățenie și dezinfecție.
	Unitatea are încheiat Contract de prestări servicii cu un operator economic autorizat, în vederea efectuării operațiunilor de dezinsecție și deratizare. Ultima intervenție pentru operațiunile DDD a fost realizată în luna iunie, conform procesului-verbal de prestare și recepție încheiat în data de 12.06.2026.
	Unitatea este deservită de 10 angajați care fac dovada controlului medical periodic (fișe aptitudini întocmite de medic de medicina muncii), respectându-se prevederile H.G. nr. 355/2007 cu modificările și completările ulterioare.
Personalul angajat poartă echipament de protecție sanitară pentru manipularea alimentului, întreținut corespunzător.
     Precizăm faptul că, în cadrul acţiunilor de control, în cazul identificării de neconformităţi, inspectorii sanitari au informat Inspecția Sanitară de Stat din cadrul Ministerului Sănătății care a transmis adrese direcţiilor de sănătate publică în a căror arie teritorială își are sediul/punctul de lucru, producătorul/distribuitorul/persoana responsabilă de punerea pe piată a produselor neconforme, în vederea dispunerii măsurilor legale care se impun.

